Diari Oficial de la Generalitat Valenciana


Sumari del DOGV 7183, del 31-12-2013 (2013/12817)

ORDE 7/2013 de 26 de desembre, de la Conselleria de Sanitat, per la qual s'aprova el calendari de vacunació sistemàtica infantil de la Comunitat Valenciana.
------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/12/26/7/dof/vci/html**

### Dades del document

Número de DOGV
:   7183

Data del DOGV
:   31-12-2013

Secció del DOGV
:   I. DISPOSICIONS GENERALS

Número del document
:   2013/12391


Data del document
:   26-12-2013

Organisme emissor
:   Conselleria de Sanitat

Tipus de document
:   Ordre

Correcció d'errades

 Descriptors 

:   * legislació
    * vacuna
    * vacunació
    * xiquet
    * control sanitari
    * pediatria

ORDE 7/2013 de 26 de desembre, de la Conselleria de Sanitat, per la qual s'aprova el calendari de vacunació sistemàtica infantil de la Comunitat Valenciana. [2013/12306]  
Des de la publicació de l'Orde de 30 de novembre de 1993, de la Conselleria de Sanitat, per la qual s'establia el calendari de vacunacions sistemàtiques infantils de la Comunitat Valenciana, este calendari s'ha anat adaptant a les noves situacions epidemiològiques per mitjà de successives ordes de la Conselleria.  
L'última modificació ve arreplegada en l'Orde del 16 de juny de 2008 (DOCV 5812, 23.07.2008) on s'incloïa la incorporació de la vacuna contra el virus del papil·loma humà i adequacions en la pauta de vacunació contra el meningococ C.  
El Consell Interterritorial del Sistema Nacional de Salut va aprovar el 21 de març de 2013 un nou calendari de vacunacions que incorporava com a novetats respecte al calendari de la Comunitat Valenciana la modificació de la pauta de vacunació contra la pallola, la rubèola i la parotiditis, així com de la vacunació contra el meningococ C. Igualment recomanava modificacions respecte a la vacunació contra el virus de la varicel·la.  
Estes modificacions buscaven la implantació d'un calendari de vacunació unificat en el conjunt de l'Estat espanyol i es basaven tant en l'adequació a les noves realitats epidemiològiques com en els nous coneixements sobre l'efectivitat de les vacunes.  
En conseqüència amb el que s'ha expressat i en virtut del que establix l'article 35.e de la Llei de Govern Valencià, per la qual s'establix com a funció pròpia del conseller l'exercici de la potestat reglamentària en matèries pròpies de la Conselleria i a proposta de la direcció general amb competències en matèria de salut pública.  
  
  
ORDENE  
  
Article 1. Objecte  
L'objecte d'esta orde és aprovar el nou calendari de vacunació sistemàtica infantil de la Comunitat Valenciana.  
  
Article 2. Calendari  
Les vacunes incloses en el calendari, així com les dosis i edats òptimes en què s'han d'administrar són les que apareixen en la taula annexa.  
  
  
Article 3. Hepatitis B  
Respecte a la vacunació contra l'hepatitis B, la primera dosi s'administrarà en les maternitats públiques o privades al naixement.  
Els fills de mares portadores de l'HBsAg hauran de rebre la segona dosi de vacuna contra l'hepatitis B al mes del naixement.  
  
Article 4. Estratègies  
La direcció general amb competències en salut pública establirà les estratègies oportunes per a garantir la protecció adequada d'aquelles cohorts de població que es vegen afectades pels canvis en el calendari de vacunació.  
  
Article 5. Vacunació dels xiquets a la Comunitat  
Els xiquets empadronats a la nostra Comunitat hauran de vacunar-se contra la grip i el pneumococ d'acord amb els criteris establits per la direcció general amb competències en salut pública.  
Igualment els xiquets empadronats a la Comunitat Valenciana que realitzen viatges a l'estranger hauran de vacunar-se amb aquelles vacunes indicades en cada cas per a la protecció dels riscos relacionats amb el viatge.  
Aquells xiquets que presenten un calendari incomplet de vacunació amb relació a l'establit per les autoritats sanitàries hauran d'adequar el mencionat calendari a les recomanacions oficials.   
S'aprofitarà qualsevol contacte amb els servicis sanitaris, en especial els establits en el programa de salut del xiquet sa, per a revisar i actualitzar els calendaris de vacunació de cada xiquet.  
  
Article 6. Administració de les vacunes  
Les vacunes incloses en el calendari de vacunació sistemàtica infantil, així com aquelles que s'establisquen en els programes de vacunació específics, s'administraran de forma gratuïta, sense perjuí de la possible reclamació del pagament quan hi hagen tercers obligats a això, en tots els punts de vacunació o unitats establides per la Conselleria de Sanitat i han de ser registrades en el Registre de Vacunes Nominal (RVN).  
  
Els centres privats acollits al conveni de col·laboració firmat al seu dia entre la Direcció General de Salut Pública i la Societat Valenciana de Pediatria hauran de seguir el calendari de vacunacions sistemàtiques infantil i els protocols de conservació i registre de les vacunes administrades.   
  
Article 7. Objectius  
La Conselleria de Sanitat fixarà objectius de cobertura a aconseguir en les distintes etapes de vacunació i podrà establir les mesures que considere oportunes que contribuïsquen a la seua consecució.  
  
Article 8. Mesures especials  
Quan la situació epidemiològica així ho aconselle, es podran dictar les mesures d'adequació del calendari de vacunació que es consideren oportunes per a garantir el major nivell de protecció de la població.  
  
  
  
DISPOSICIÓ DEROGATÒRIA  
  
Única. Derogació  
Queden derogades totes les disposicions que del mateix rang o d'un rang inferior s'oposen a esta orde, i concretament les relacionades a continuació:  
- Orde de 22 de juliol de 1992, de la Conselleria de Sanitat i Consum, que regula la vacunació contra l'hepatitis B a la Comunitat Valenciana.  
- Orde de 30 de novembre de 1993, de la Conselleria de Sanitat i Consum, per la qual s'aprova el nou calendari de vacunacions sistemàtiques infantils a la Comunitat Valenciana.  
- Orde d'11 de maig de 1995, de la Conselleria de Sanitat i Consum, per la qual s'amplia el calendari de vacunacions sistemàtiques infantils a la Comunitat Valenciana.  
- Orde de 19 de gener de 1996, de la Conselleria de Sanitat i Consum, per la qual s'amplia el calendari de vacunacions sistemàtiques infantils a la Comunitat Valenciana.  
- Orde de 17 d'octubre de 1997, de la Conselleria de Sanitat per la qual s'aprova el nou calendari de vacunacions sistemàtiques infantils a la Comunitat Valenciana.  
- Orde de 25 de novembre de 1999, de la Conselleria de Sanitat, per la qual s'aprova el nou calendari de vacunacions sistemàtiques infantils a la Comunitat Valenciana.  
- Orde d'11 de gener de 2001, de la Conselleria de Sanitat, per la qual s'aprova el nou calendari de vacunacions sistemàtiques infantils a la Comunitat Valenciana.  
- Orde de 4 de desembre de 2003, de la Conselleria de Sanitat, per la qual s'aprova la substitució de la vacuna contra la poliomielitis en el calendari de vacunacions sistemàtiques infantils a la Comunitat Valenciana.  
- Orde de 14 de febrer de 2006, de la Conselleria de Sanitat, per la qual s'aprova el calendari de vacunacions infantils de la Comunitat Valenciana.  
- Orde de 16 de juny de 2008, de la Conselleria de Sanitat, per la qual es modifica el calendari de vacunació sistemàtic infantil de la Comunitat Valenciana.  
  
  
DISPOSICIÓ ADDICIONAL  
  
Única. Incidència econòmica  
La implantació i posterior desplegament d'esta orde no podrà tindre cap incidència en la dotació de tots i cada un dels capítols de gasto assignats a la conselleria competent per raó de la matèria, i en tot cas haurà de ser atés amb els mitjans personals i materials de la conselleria esmentada.   
  
DISPOSICIÓ TRANSITÒRIA  
  
Única. Transició  
A fi de garantir la correcta protecció de totes les cohorts d'edat incloses a les quals afecta este calendari de vacunació, la direcció general amb competències en matèria de salut pública dictarà les instruccions oportunes per a la transició de l'anterior calendari de vacunació a l'actual.  
  
DISPOSICIONS FINALS  
  
Primera. Instruccions  
Es faculta la direcció general amb competències en matèria de salut pública a dictar les instruccions necessàries per a l'aplicació del calendari de vacunacions aprovat en esta orde.  
  
Segona. Entrada en vigor  
Esta orde entrarà en vigor a partir de l'1 de gener de 2014.  
  
València, 26 de desembre de 2013  
  
El conseller de Sanitat,  
MANUEL LLOMBART FUERTES


Còpia Permalink ELI